**Obrazloženje**

**Nacrta Programa poticanja gospodarstva na području Općine Sirač**

Zakonska osnova za donošenje ovog Programa sadržana je u članku 11. Zakona o poticanju razvoja malog gospodarstva (»Narodne novine«, broj 29/02, 63/07, 53/12, 56/13, 121/16), odredbama Zakona o državnim potporama (»Narodne novine«, broj 47/14, 69/17) i članku 32. Statuta Općine Sirač (»Županijski glasnik Bjelovarsko-bilogorske županije«, broj 19/09, 06/10, 03/13, 01/18, 03/21).

Programom poticanja gospodarstva na području Općine Sirač definiraju se ciljevi, uvjeti i postupci za dodjelu potpora male vrijednosti.

Program predstavlja akt na temelju kojeg se dodjeljuju potpore male vrijednosti u smislu Uredbe Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.), u daljnjem tekstu de minimis Uredba.

Svrha Programa je poticanje gospodarstva na području Općine Sirač s ciljem jačanja poduzetništva i stvaranja uvjeta za pozitivnu poduzetničku klimu koja pridonosi ukupnom gospodarskom i društvenom razvoju područja Općine Sirač.

Ciljevi ovog Programa su jačanje konkurentnog nastupa poduzetnika na tržištu, povećanje investicijskih ulaganja poduzetnika uz rast zaposlenosti, te podizanje razine poduzetničkih znanja i vještina.

Potpore za razvoj gospodarstva na području Općine Sirač su:

- Jačanje konkurentnosti poduzetnika unutar kojeg imamo pet potpora i to: Potpora za pokretanje gospodarskih aktivnosti poduzetnika početnika, Potpora za nabavu i ugradnju strojeva i opreme, Potpora za certificiranje proizvoda i proizvodnih procesa, Potpora za izradu projektnih prijedloga za sufinanciranje iz fondova EU, Potpora za izlaganje na sajmovima

- Razvoj poduzetničke infrastrukture unutar kojeg imamo dvije potpore i to: Oslobađanje od obveze plaćanja komunalnog doprinosa i Oslobađanje od obveze plaćanja komunalne naknade

- Stručna i poduzetnička izobrazba unutar koje imamo Potporu za stručno obrazovanje i osposobljavanje, te polaganje stručnih i majstorskih ispita

- Povećanje zapošljavanja unutar kojeg imamo Potporu za zapošljavanje i samozapošljavanje.

Program poticanja gospodarstva predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15, 69/22) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Nositelj izrade Programa poticanja gospodarstva na području Općine Sirač je Općina Sirač, Općinski načelnik.

Savjetovanje s javnošću započet će internetskom objavom nacrta Programa poticanja gospodarstva na području Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Programa poticanja gospodarstva na području Općine Sirač uputit će se na donošenje Općinskom vijeću Općine Sirač.